Karen Jespersen (V), 2009-01-15:
Tak for opbakningen til forslaget.
Som stort set alle ordførere har været inde på, bygger det også på et fælles forarbejde og en aftale som led i aftalen om fordeling af satspuljen her for 2009.
Heldigvis er der jo stor enighed om, at det er et uacceptabelt fænomen, at der er mennesker, der bliver sat ud af deres lejlighed.
Når Socialdemokratiets ordfører siger, at tallene har været stigende her over de sidste 5-6 år, er det jo rigtigt, men man skal lige huske på, at det først var i 2002, at Domstolsstyrelsen overhovedet begyndte at opgøre de her tal, så det er ikke noget med, at folk ikke tidligere har været sat på gaden.
Det er sådan, at den største stigning kom det første år, og det har også været vurderingen, at det afspejler, at der altid går nogen tid, inden der kommer tilstrækkeligt styr på tallene.
Men det ændrer ikke ved, at det er for mange mennesker, og at der har været en stigning, og det er ikke acceptabelt.
Filosofien her er jo, at kommunen skal have en mulighed for at komme tidligere på banen for at bistå de mennesker, det handler om, og hjælpe dem med at komme ud af deres klemme, og her er det jo vigtigt også at se på, hvad årsagerne er til, at der er mennesker, der havner i den her situation.
Det har flere været inde på, og nogle har talt om, at det handler om kontanthjælpen og kontanthjælpsloftet.
Det er rigtigt, at der er en overrepræsentation af mennesker på kontanthjælp, men SFI har ikke været i stand til at påvise, at det er mennesker, der er omfattet af kontanthjælpsloftet.
Men det, vi jo har aftalt, er, at det er noget, vi skal følge meget tæt for at få afdækket, hvad årsagerne er.
Når man spørger folk selv, er noget af det, de jo peger på, at de har problemer med at styre økonomien.
Det er 75 pct. af dem, der er i den situation, der svarer sådan.
Det er klart, at jo færre penge, man har, jo vanskeligere er det selvfølgelig også at få det hele til at hænge sammen.
Men der er noget, der tyder på, at noget af det, der også kan være brug for, er at sætte ind med en indsats der, der ruster folk til bedre at kunne tage hånd om deres tilværelse.
Det kan jo afspejle, at der er mange ting, der kan gøre sig gældende; der kan være folk her, der drikker for meget, der tager stoffer, og der er rigtig mange, der har gæld.
En vigtig del af det er jo, hvordan vi får styr på det.
Vi har jo også i fællesskab taget hul på en gældsrådgivning baseret på frivillige organisationer og frivillig indsats fra bankverdenen og finansverdenen.
Det tegner foreløbig til at blive en succes, når der er mange, der gerne stiller op.
Det handler også om en indsats, som går ud på at få afdækket, hvad årsagerne er til, at folk havner i den her ulykkelige situation, og hvad vi gør for at hjælpe dem ud af den.
Det er ikke den eneste indsats, der skal til, men jeg tror, det er en vigtig del af det.
Man kan se, at en stor del af dem, der bliver sat på gaden eller er i risiko for det, er relativt unge mennesker, altså nogle, der kommer ud og for første gang skal få det til at fungere i en bolig med de omkostninger, der nu er.
Så jeg er helt med på, at det er en vigtig del af aftalen, at vi er enige om at følge det meget nøje og komme nærmere ind på, hvad årsagerne er med henblik på at kunne sætte ind.
For én ting er jo, at vi får forebygget, at folk ender på gaden, men derfor kan de jo godt have en række andre problemer, som gør, at de har et belastet liv og ikke mindst noget, der går ud over de børn, som en del af dem har.
Så jeg glæder mig til at få det her forslag omsat til virkelighed og også til at få arbejdet videre med hele den problemstilling og den gruppe af mennesker, som det handler om.
Der har været nogle spørgsmål undervejs om private udlejere
, og det vil jeg foreslå vi ser nærmere på under udvalgsarbejdet.